
Nr. SC 2014 –
REFERAT
privind aprobarea concesionării  unei suprafeţe de teren  de 20.000 mp,
în vederea realizării unei unităţi industriale şi de servicii de logistică

în Parcul Industrial Freidorf, Timişoara

În vederea atragerii investiţiilor străine din domeniul producţiei şi a serviciilor aferente, precum şi pentru sporirea numărului de locuri de muncă - măsuri care vor potenţa dezvoltarea economică locală, în conformitate cu Hotărârea Consiliului Local al Municipiului Timişoara nr. 220/1999, a fost constituit Parcul Industrial Freidorf Timişoara. Terenul aferent acestuia este situat în zona de sud-vest a Municipiului Timişoara, în intravilanul localităţii şi are  o suprafaţă totală de 63 ha, având ca proprietar Municipiul Timişoara.
Terenul în cauză are asigurate toate utilităţile (apă, canal, electricitate, gaze naturale, telefonie).

Terenul se concesionează pe o perioadă de 25 de ani cu posibilitatea de prelungire pentru  o perioadă egală cu cel mult jumătate din durata sa iniţială.

În anul 2002 SC Contitech Romania SRL a concesionat o parcelă de 49.282 mp pe care a realizat o unitate industrială  care produce componente auto. Societatea are în prezent un număr de 1981 angajaţi. În urma dezvoltării unor proiecte noi, cât şi a creşterii comenzilor la proiectele existente, spaţiul aferent producţiei a devenit insuficient. Secţia care produce tubulatură din ţevi de aluminiu pentru instalaţia de aer condiţionat a autoturismelor necesită extindere. Pentru aceasta SC Contitech Romania SRL solicită  concesionarea unei  suprafaţe de teren de 20.000 mp în Parcul Industrial Freidorf.
În prezent, există disponibile  parcele de teren cu suprafaţa solicitată, respectiv parcela înscrisă în CF nr. 419860 Timişoara, nr. top 315/a-317/1;1148/a/1/8/2; 311/b/42/10/2/1/1/1/1/1/a/2- 3/1/1/1/1/1/1/1/b în suprafaţă de 10.000 mp şi parcela înscrisă în CF nr. 435411 Timişoara, nr. cad. 50665, în suprafaţă de 10.000 mp, alipită de prima. Parcelele respective sunt alăturate de suprafaţa de teren pe care o are în concesiune  SC Contitech Romania SRL. 
Licitaţia se va desfăşura în conformitate cu prevederile O.U.G nr. 54/2006 privind regimul contractelor de concesiune de bunuri proprietate publică, precum şi a prevederilor H.G. nr. 168/2007 pentru aprobarea normelor metodologice de aplicare a O.U.G. nr. 54/2006 privind regimul contractelor de concesiune a bunurilor proprietate publică şi cu respectarea menţiunilor cuprinse în Caietul de Sarcini al concesiunii.

Menţionăm faptul că dezlipirea, alipirea, scoaterea din circuitul agricol şi operarea în Cartea Funciară se vor face, pe cheltuiala concesionarului.
Activităţile propuse sunt în concordanţă cu prevederile Planului Urbanistic General al Municipiului Timişoara.
Având în vedere aspectele menţionate mai sus, precum şi solicitarea companiei SC Contitech Romania SRL,
Propunem:
1. Aprobarea concesionării prin licitaţie publică deschisă a unei suprafeţe de teren de 20.000 mp în Parcul Industrial Freidorf Timişoara, respectiv parcela înscrisă în CF nr. 419860 Timişoara, nr. top 315/a-317/1;1148/a/1/8/2; 311/b/42/10/2/1/1/1/1/1/a/2- 3/1/1/1/1/1/1/1/b în suprafaţă de 10.000 mp şi parcela înscrisă în CF nr. 435411 Timişoara, nr. cad.  50665 în suprafaţă de 10.000 mp, în vederea realizării unei unităţi industriale şi de servicii de logistică în Parcul Industrial Freidorf, Timişoara, pe o perioadă de 25 de ani, cu posibilitatea de prelungire pentru  o perioadă egală cu cel mult jumătate din durata sa iniţială. 

2. Aprobarea Studiului de Oportunitate (Anexa 1) şi a Caietului de Sarcini (Anexa 2) pentru concesionarea prin licitaţie publică deschisă a terenului în suprafaţă de 20.000 mp, descris mai sus, în vederea realizării unei unităţi industriale şi de servicii de logistică în Parcul Industrial Freidorf, Timişoara.
3. Scoaterea din circuitul agricol, dezlipirea, alipirea şi operarea în Cartea Funciară se vor face pe cheltuiala concesionarului. 
4. Aprobarea instrucţiunilor pentru ofertanţi pentru concesionarea unei parcele de teren în suprafaţă de 20.000 mp, în vederea realizării unei unităţi industriale şi de servicii de logistică în Parcul Industrial Freidorf (Anexa 3) şi a contractului de concesiune (Anexa 4).
5. Autorizaţia de construire se va obţine în termen de maxim 12 luni de la data încheierii contractului de concesiune, iar finalizarea lucrărilor autorizate se va realiza în termen de 12 luni de la data obţinerii Autorizaţii de Construire, cu posibilitate de prelungire conform prevederilor legale. Nerespectarea condiţiilor de mai sus duce la rezilierea contractului de concesiune.

